La komitato ne tuj buĉos la oficejon
#000000
La komitato de UEA en Lahtio diskutis la proponojn de Mark Fettes pri pliaj drastaj tranĉoj en la Centra Oficejo, sed postulis pli profundan analizon antaŭ ol fari konkretajn decidojn. La buĝeto por 2020 kun planata deficito de 63.000 eŭroj estis aprobita senŝanĝe.
#000001
La komitato diskutas la buĝeton 2020.
#000002
La raporto de la eliranta prezidanto pri la financa situacio de UEA kaj pri drastaj paŝoj laŭ li bezonataj por savi la asocion estis unu el la ĉefaj temoj dum la kunsido de la komitato de UEA en lundo. La temo estis traktita en fermita kunsido de la komitato, kiu daŭris du horojn.
#000003
Al la fermita kunsido, laŭ propono de komitatano Ans Bakker, sed kontraŭ la deziro de Mark Fettes, estis invititaj ankaŭ la du oficistoj kiuj ankoraŭ laboras en la Centra Oficejo kaj estas rekte tuŝataj de la tranĉoj deciditaj de la estraro pli frue ĉi-jare. Laŭ la propono de Ans Bakker ili devis rakonti pri la efikoj de la tranĉoj al la funkciado de la oficejo kaj ilia persona laborsituacio.
#000004
Fermitaj kunsidoj de la komitato de UEA estas ekstreme malofta okazaĵo. Pasintfoje tia kunsido kredeble okazis iam dum la prezidanteco de Ivo Lapenna.
#000005
Post la fermita parto de la kunsido la komitato formale notis ricevon de la raporto pri evoluvojoj de UEA, sed postulis pli profundan analizon antaŭ ol pluiri kun la proponataj paŝoj. Laŭ la komita decido necesas pli da alternativoj kaj analizo de iliaj konsekvencoj. Tiun laboron faros la komisiono pri financo, kiun gvidos komitatano Renato Corsetti.
#000006
Fordonaci la bibliotekon, fermi la libroservon, luigi la domon en Roterdamo kaj movi la reduktitan oficejon al malpli kosta lando estas kelkaj el la paŝoj kiujn la raporto de Mark Fettes proponas por solvi la financajn problemojn de la asocio. Laŭ Corsetti la financa komisiono nun planas kolekti kaj trastudi proponojn de ĉiuj membroj rilate la raporton:
#000007
– La komitato donis la taskon al la financa komisiono en la daŭro de ses monatoj pretigi konkretan planon kun alternativoj kaj kostoj rilate al la punktoj tuŝitaj en la raporto de la antaŭa prezidanto. Certe ni ekiros de la proponoj de Mark, sed ankaŭ novaj proponoj estas akcepteblaj.
#000008
Konkretaj dedicoj pri pliaj tranĉoj do estos faritaj plej frue en januaro 2020. Renato Corsetti supozas ke la realigo de iuj el la decidoj povos komenciĝi jam en 2020.
#000009
– Laŭ mia nuna ideo la paŝoj proponitaj de Mark estas bezonataj, sed la realigo certe postulos iom da tempo. Mi ĝojus, se ĉiuj povus esti realigataj en la daŭro de du-tri jaroj. Certe oni komencos en 2020, sed kelkaj el ili, ekzemple nova loko por la Biblioteko Hodler, bezonos tempon.
#000010
La buĝeto por la jaro 2020 estis aprobita senŝanĝe en la vendreda komitata kunsido. La buĝeto antaŭvidas deficiton de proksimume 63.000 eŭroj. La buĝetita deficito por la jaro 2019 estas iom pli ol 141.000 eŭroj.
#000011
En la rubriko "movada evoluigo", same kiel ĉi-jare, la sola planita elspezo temas pri prizorgado de la retejoj de UEA. Por tiu celo estas buĝetitaj 3.200 eŭroj.
#000012
Por la Jarlibro estas buĝetita nenio. La presita Jarlibro estis nuligita per decido de la komitato en Lisbono pasintjare, sed tiam oni promesis, ke oni anstataŭe plibonigos la retan Jarlibron. Tio tamen apenaŭ eblas sen financado, des pli kiam oni draste tranĉas la laborfortojn en la Centra Oficejo.
#000013
La kosto de la oficistaro estas buĝetita je proksimume 168.000 eŭroj, el kio la malnetaj salajroj estas 125.000 eŭroj. La salajrokosto estas tranĉita je 43 procentoj kompare kun la nuna jaro. En la rubriko "oficistaro" la sola buĝetero kiun oni ne tranĉis estas "kafo, teo, lakto". Por tio oni daŭre buĝetas 100 eŭrojn, do iom pli ol dek cendojn tage por ĉiu oficisto.
#000014
Kontraŭ la akcepto de la buĝeto voĉdonis Ileana Schrøder kaj Rob Moerbeek, pro deklarita solidareco kun la oficistoj. Aldone Osmo Buller anoncis, ke li voĉdonus kontraŭ la buĝeto, se li ne devus foriri por kunsido pri postkongresa ekskurso kiun li gvidos. Laŭ Buller la buĝeto estas "farita en la spirito de la ĝisnuna financa politiko, kiu baziĝas sur tendencaj aŭ rekte falsaj informoj".
#000015
Neniuj formalaj ŝanĝoproponoj estis faritaj. Sin detenis naŭ komitatanoj, sed la buĝeto estis aprobita per klara majoritato.
#000016
Surbaze de la esploro fare de la ĝisnuna vicprezidanto Stefan MacGill, la komitato ricevis proponon pri eksigo de du aliĝintaj landaj asocioj, kiuj ĉesis plenumi la kondiĉojn. Ili ne plu aktivas kaj ne donas esperon pri reaktiviĝo. Temas pri Kotdivuara Esperanto-Asocio kaj Malta Esperanto-Grupo. La eksigon de tiu unua priprotestis Jérémie Sabiyumva, novelektita estrarano de UEA.
#000017
Post ioma diskuto la komitato decidis eksigi nur la landan asocion de Malto, malgraŭ rekomendo de la Afrika Komisiono de UEA.
#000019
Nederlando estas la plej bona lando en la mondo se temas pri: infrastrukturo, teknologio, kulturo, scienco, premiitaj sciencaj publikaĵoj, sekureco, preslibereco, homaj rajtoj, sanzorgo, malavereco pri la helpo por bonaj celoj kaj iniciatoj, paco... ktp. ktp.
#000025
Neniu lando en la mondo kontribuas tiel multe al pli bona mondo kaj estas tiel bona por la homaro kiel Nederlando. Kaj la estraro de UEA konsideras forlason de Nederlando, ĉar iu diris, ke (manko de) mono estas la kaŭzo de ĉio?
#000026
Ĉar la ununura oficisto de la CO "ne trafita de la reduktoj" estas la KKS (mi ŝategas Clay kaj opinias, ke li faras brile sian laboron!) mi komprenas ke la ideo de la estraro estas koncentriĝi sur la UK-oj. Sed por kiu oni organizos tiujn kongresojn, se la nombro de la membroj ŝrumpas kaj la agado por atingi ne-esperantistojn estas nula? Nu, eble tamen mia ideo eldoni la Unuan Libron en ĉiuj eblaj lingvoj ne estis tiel sensenca?
#000027
Pli ol pri manĝejoj la diskuto temas pri malmanĝejoj.
#000034
> Kaj same bona por la buĝeto de UEA estas kiam la ĜD kaj la oficistoj venas al sia laboro per biciklo. 😉
#000038
Tamen ne: kiam mi laboris ĉe UEA, mi pagis mem miajn busbiletojn al la CO. Krom se tio ŝanĝiĝis, do por la buĝeto de UEA estas plene indiferente, ĉu oficistoj atingas la CO per biciklo, per buso aŭ per piedo (ne, ne konsideru mian komenton tro serioza – eĉ se vera! 😀
#000039
Krome kompreneble la kostoj en Nederlando relative altas kompare kun sudorientaj landoj.
#000048
Kion oni devus enkonduki en la socian debaton en Nederlando (kaj, pli grave, en Anglalingvaj landoj) estas la nocio ke UNULINGVECO estas indiko de nesufiĉa eduko. Laŭ Esperantista vidpunkto ne tiom gravas ĉu la dua lingvo de la homoj estas la Angla, Esperanto, ambaŭ kune aŭ iu tria – nur ke unulingveco estu rigardata kiel strangaĵo, devio el la normalo, ankaŭ en Anglalingvaj landoj. Do, se Brexit kondukos al ekonomia kraŝo en Britio, tiam oni povus ekkonsideri translokiĝon al Londono (kie UEA ja ĉiuokaze iam rezidis). Ĝuste la Anglalingvuloj havas apartan nacian intereson ke la mondan dominadon ne transprenu iu alia nacia lingvo, kaj tial havas nacian intereson subteni Esperanton, kvankam oni ĝenerale ankoraŭ ne rimarkis tion.
#000053
Jes jen Jens, estas por mi malfacile respondi viajn gravajn demandojn per ❝jes❞ aŭ ❝ne❞. 😭 Sed se la estraro de UEA serioze pripensus kaj konsiderus viajn demandojn, kuraĝus enkonduki ŝanĝojn kaj komencus serioze agi, la respondo povus esti tre klara kaj evidenta. 😍 Mi supozas, ke ekde nun la estraro de UEA dum minimume 2 jaroj pripensos, analizos, enketos ktp. ktp. ĉiujn eblajn lando-kandidatojn por la nova sidejo de la CO de UEA kaj profunde, tre serioze esploros ĉion por veni al la plej saĝa decido. Kaj kie? Kompreneble en Roterdamo. Kaj kial? Ĉar Schiphol havas la plej bonan konekton kun la tuta mondo? 😌 Se unu artikoleto en Trouw sukcesis aktivigi homojn en Nederlando al disputo pri Esperanto... imagu kion povus kaŭzi saĝa kaj konsekvenca (informa kaj instrua) modela agado de Universala Esperanto-Asocio ekde la lando kiu havas ĉion por subteni tiujn penojn. 😍
#000056
En diversaj eŭropaj landoj la E-organizaĵoj posedas signifajn nemoveblaĵojn ŝvite akiritaj de la pasintaj generacioj kaj hodiaŭ subuzitaj de la nunaj aktivuloj. Ĉu ne havus senson dividi la ejojn por liberigi kapitalon cele al la agado? En Francio, iu eta E-centro kun tamen 14 dormoĉambroj organizas renkontiĝojn/staĝojn 5 semajnojn ĉiu jare! Ĉu laŭ vi estas racie vivteni tian ejon por tiom malmulte da uzado? Ĉu ne indus kunigi la fortojn?
#000060
Certe indas fari la sekvan paŝon rilate al movi la oficejon al alia lando, nome, analizi la konsekvencojn de movo al specifaj lokoj. Ĉar ne ekzistas detaloj oni parolas pri la afero tre abstrakte. Kompreneble, oni ne ŝatus fari tion se ne necesas, tamen, finance jam oni montris ke reduktoj estas necesaj, kaj movo de la oficejo povas esti tre helpa. Nun oni devas klarigi kiom helpa tio estus, kaj ĉu vere indus fari.
#000063
Mi atentigas, ke homoj verŝajne plendos se oni aŭtomate ekskludos iujn lokojn sen poentumado. Estus bone vidi, ke oni ja pripensis movi ĝin al orienta Azio, sudorienta Azio, Afriko, Sudameriko, kaj Nordameriko, Aŭstralio, Mezoriento, krom orienta Eŭropo. Kvankam en tiuj lokoj la movada forto estas malsama (kio estu kriterio), laŭ mi, UEA kiel tutmonda/internacia organizaĵo ne povas senklarige ekskludi regionon.
#000065
Tre saĝa opinio. Nu, vi tute pravas rilate la kriteriojn. Ĉu ni helpu per listigo de kriterioj kiuj povos esti utila? Jen kelkaj, kiujn mi listigas, sen detalaj klarigoj: 1) laboristaj leĝoj; 2) nivelo de la sajajroj; 3) kio pri leĝo pri la tria sektoro (NRO-j); 4) eblo akiri ŝtatajn subvenciojn; 5) landa kaj loka E-movado; 6) bone funkcianta interreto; 6) prezoj de oficejoj (aĉeto aŭ luo); NRO kaj impostoj; 7)politika stabileco; 8) kiom multe oni ŝparos; 9) Geopolitiko de UEA(ĉu ekzistas?); 10) loka laborfortoj parolanta Eon, por ne dependi nur de enmigrado de oficistoj. Kio pli?
#000066
Raul, mi komprenas viajn ideojn, tamen, denove mi ne aŭdis bonan klarigon, kiel translokigo al alia ejo povas helpi. Mi opinias, ke tia paŝo pligrandigos la problemojn, ne helpos solvi ilin. Kial? Unue, kostas tempo kaj laborfortoj starigi la kriteriojn kaj valorigi la poentojn de ĉiu ebla nova urbo. Due, kostos monon translokigi la CO. Sekve, la kurantaj kostoj devas esti konsiderinde pli malgrandaj ol en Roterdamo, maksimume ili estu duono de la nunaj (por domluigado, lokaj laborfortoj ktp.) Trie, kiun ajn urbon oni elektos, la plimulto de la esperantistaro akre kritikos la decidon. Ĉiu ja havas siajn proprajn ideojn kaj opinion, kiuj kriterioj gravas, kiom ili valoras ktp. Aldone, se la listo de taksotaj urboj ne enhavas almenaŭ 200 urbojn en 100 landoj, la kritiko estos preskaŭ ĝenerala, ĉar ĉiu ja havas siajn proprajn favoritojn. Kaj fine, simple ne ekzistas urbo, kiun pli ol 2% de la esperantistoj trovas esti la plej taŭga. Kontraste al tio, la listo de taŭgaj landoj fakte estas malgranda, se oni pensas pri la kvar plej gravaj kriterioj: vivtenadaj kostoj estu 50% malpli altaj ol en Roterdamo kaj tia certe restos dum la sekvaj 20 jaroj (sekve, 40% de la landoj, falas el la listo). Due, estu loka esperantomovado kun pli ol 100 landaj kaj pli ol 20 urbaj membroj (-40%). Trie, politika stabileco kaj persona sekureco. En landoj kiel Rusujo, Filipinoj, Ĉinujo k.a. la registaro malamas "fremdajn" organizaĵojn kun iom eksterlanda personaro. Tio momente eĉ ekskludus Hungarujon. Kaj kvare, oni ne nur bezonas interretaliron, sed ekz-e stabilan elektran reton. La plej multaj afrikaj landoj ne havas ĝin, pro kio firmaoj instalas proprajn elektrogenerilojn. Tiuj tamen estas multekostaj por eta organizo kiel UEA, kiu ja – volas kaj devas ŝpari monon. Pli malkreskos la listo, se oni aldonas pliajn kriteriojn, kiel ekz-e ke la CO-urbo estu trafike bone atingebla por homoj el aliaj kontinentoj. Kiuj landoj kaj urboj restos?
#000067
PS: Mi lastsemajne donacis 10 € al UEA. Estas ja nur eta sumo, sed se ĉiu UEA-membro, kiu disponas pri tia sumo, kaj ĉiu nemembro, kiu tamen jam vizitis UK-n, farus ĉiujare la saman, kolektiĝontus konsiderinda sumo kiu rimarkinde helpus al UEA.
#000068
Eble la komitato ne tuj buĉos la CO sed tio ne detenas unuopajn komitatanojn antaŭenpuŝi siajn proprajn interesojn.
#000071
Vidu ekz. la insiston de komitatano Weidmann laŭdadi kaj kvazaŭ trudi la servojn de la propra edzino ( Estas simple neakcepteble, ke ŝi ricevas tian scenejon kaj tian insistan elstarigon kaj patronadon pro tio, ke ŝi estas edzino de komitatano. Netolerebla nepotismo. Eble aliaj homoj estas same aŭ eĉ pli kapablaj transpreni la taskon de kongresfilmado, sed ili ŝajne ne havas patronon en la komitato de UEA por daŭre tiri la atenton de la komitato kaj la estraro, kiel tiu ĉi komitatano ofte kaj volonte faras favore al sia edzino.
#000072
La argentina selektitaro estas ĉampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizaĝo por la deputitaro
#000079
Aliĝi al 400 aliaj abonantoj
#000083